27 พฤษภาคม 2567

ข่าวประชาสัมพันธ์

**SME D Bank เคียงข้างเอสเอ็มอีไทย จัดโครงการ ‘SME D ให้ใจ’**

**ยกทัพดูแลใกล้ชิดทั่วประเทศ ช่วยพลิกฟื้นธุรกิจถึงสถานประกอบการ**

**SME D Bank เคียงข้างไม่ทอดทิ้งเอสเอ็มอีไทย จัดโครงการ “SME D ให้ใจ” ยกทัพทีมงานลงพื้นที่ทั่วประเทศ เพื่อไปดูแลช่วยเหลือเอสเอ็มอีโดยเฉพาะกลุ่มเปราะบางอย่างใกล้ชิดถึงสถานประกอบการ มอบบริการด้านการเงินเงื่อนไขสุดพิเศษ คู่ช่วยพัฒนา ผ่านแพลตฟอร์ม “DX” ประคับประคองให้อยู่รอด ยกระดับเพิ่มศักยภาพ ธุรกิจเดินหน้าต่อไปได้**

**นายประสิชฌ์ วีระศิลป์** รักษาการแทนกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า ด้วยภารกิจหลักของการเป็นธนาคารเพื่อเอสเอ็มอีไทย ให้บริการ “เติมทุนคู่พัฒนา” สนับสนุนผู้ประกอบการเอสเอ็มอีเติบโตอย่างเข้มแข็งและยั่งยืน ดังนั้น SME D Bank ทำงานเชิงรุก เดินหน้าโครงการ “SME D ให้ใจ” จัดทีมงานด้านบริหารคุณภาพสินเชื่อและด้านพัฒนาผู้ประกอบการ กระจายลงพื้นที่ทั่วประเทศ เข้าเยี่ยมผู้ประกอบการเอสเอ็มอีถึงสถานประกอบการ โดยมุ่งเน้นลูกค้ากลุ่มเปราะบางที่ต้องการการดูแลอย่างใกล้ชิด เพื่อรับฟังปัญหาหรือความต้องการในธุรกิจ สามารถช่วยเหลือได้ทันทีอย่างตรงความต้องการ ด้วยการมอบบริการด้านการเงินเงื่อนไขสุดพิเศษ และด้านพัฒนา ผ่านแพลตฟอร์ม DX by SME D Bank ที่จะช่วยเพิ่มศักยภาพ สนับสนุนให้ธุรกิจอยู่รอด และเดินหน้าได้ต่อเนื่อง ซึ่งผู้ประกอบการสามารถเข้ารับความช่วยเหลือได้ทันที โดยไม่มีค่าใช้จ่ายใด ๆ ทั้งสิ้น เพียงสแกน QR Code สมัครเป็น “DX MEMBER”

สำหรับแพลตฟอร์ม DX มีฟีเจอร์สำคัญ ได้แก่ 1.Business Health Check ระบบตรวจประเมินสุขภาพธุรกิจ 2. E-Learning รวบรวมหลักสูตรความรู้สำคัญ ช่วยเพิ่มศักยภาพการประกอบธุรกิจ เรียนรู้ได้ด้วยตัวเองตลอด 24 ชม. 3. SME D Coach ที่ปรึกษาและให้คำแนะนำธุรกิจจากโค้ชมืออาชีพ 4. SME D Activity ระบบจองเข้าร่วมกิจกรรมเติมความรู้ต่อเนื่องตลอดทั้งปี และ 5. SME D Market ขยายตลาดด้วย E-marketplace และจับคู่ธุรกิจ (Business Matching) นอกจากนั้น ยังมีบริการ SME D Privilege สิทธิประโยชน์พิเศษอื่นๆ อีกมากมาย

“SME D Bank ให้บริการโดยมีผู้ประกอบการเอสเอ็มอีเป็นศูนย์กลาง เข้าใจดีว่า ผู้ประกอบการมีภาระหนักในการดำเนินธุรกิจ จึงจัดโครงการ “SME D ให้ใจ” เพื่อเข้าไปมอบบริการถึงสถานประกอบการ ช่วยให้ผู้ประกอบการได้รับความสะดวก และเข้าถึงบริการช่วยเหลือทั้งด้านการเงินและการพัฒนาได้ทันที” นายประสิชฌ์ กล่าวเสริม

โครงการดังกล่าว เริ่มตั้งแต่บัดนี้จนถึงปลายเดือนกรกฎาคม 2567 ตั้งเป้าจะพาผู้ประกอบการเอสเอ็มอีได้รับการสนับสนุนอย่างใกล้ชิด ไม่น้อยกว่า 3,000 ราย สอบถามรายละเอียดเพิ่มเติม Call Center 1357